
ПОКАНА
За съвместно организиране на регионални събития

Мрежата за ранно детско развитие в ромската общност в България (РЕЙН България, координирана от фондация „Тръст за социална алтернатива“ – ТСА) кани институционалните си членове си да изразят интерес за организиране на съвместно полудневно събитие с регионален характер, насочено към специалисти, работещи с деца на възраст 2-7 години от уязвими общности. Регионалните събития могат да имат здравен и/или образователен фокус.
На тези събития РЕЙН България ще представи публикации или програми на ТСА в рамките на 15 до 60 минути, в зависимост от идеите на организатора за останалата част от събитието. Организаторът може да развие следните теми по време на регионалното събитие:
· Представяне на добри практики от региона, които подкрепят теоретичното съдържание на преведените публикации от ТСА;
· Фасилитиране на дискусия по конкретни здравни или образователни теми, засягащи развитието на децата в ранна възраст;
· Покана на успешни ролеви модели от ромската общност, които да споделят своите лични истории по време на събитието;
· Представяне на направени анализи и изследвания, които надграждат съветите от публикациите на ТСА;
С избраните кандидати ще бъде сключен договор за дарение на стойност 950 лева под условие да се отчете събитието чрез технически отчет (описан по-долу).
ТСА възнамерява да подкрепи до 6 (шест) регионални събития. Датите на събитията се договарят индивидуално спрямо възможностите на екипа на ТСА да присъства. Краен срок за провеждане на събитията: 30 юни 2023 г.
Допустими кандидати са всички институционални членове на РЕЙН България, които имат собствени ЕИК и банкова сметка.
Организаторите покриват транспортните разходи на всички участници в събитието.
Примерни цели на събитията (определят се от организаторите)
· Дискусия и изграждане на споделено виждане за ефекта на общински, областни или национални здравни и образователни политики върху деца на възраст 2-7 от уязвими общности
· Представяне на успешни здравни и педагогически практики за работа с деца на възраст 2-7 от уязвими общности
· Популяризиране на важността на ролевите модели за децата от уязвими общности
· Обсъждане на идеи за сътрудничество на общинско или областно ниво с цел преодоляване на последиците от бедността върху деца в ранна възраст
· Припознаване на организаторите като пряко ангажирани и отговорни лица, представляващи РЕЙН България на местно ниво
Задължителни цели на събитията (организаторите отговарят за изпълнението им)
· Привличане на нови членове към РЕЙН България
· Създаване на нови контакти и възможности за планиране на нови проекти и партньорства
Задължителни цели на събитията (РЕЙН България отговаря за изпълнението им)
· Повишаване на знанията на специалистите за проблемите, които касаят развитието и живота на децата от уязвими общности, и за конкретни подходи, с които специалистите могат да противодействат на тези негативни ефекти
Целева публика
За всяко събитие: 25-30 участници.
· Здравни и педагогически специалисти, работещи с деца на възраст 2-7 от уязвими общности
· Представители на организации с идеална цел, които работят директно с деца на възраст 2-7 от уязвими общности 
· Представители на местната ромска общност / ролеви модели
· Представители на РУО, РЗИ, РЦПППО, общини и други
Задължения на организатора
· При комбиниране с публикация на ТСА, организаторът прочита съответната публикация (достъпни безплатно в електронен формат на  интернет страницата на ТСА) и планира цели, формат и съдържание на представяните практики или дискусионни въпроси, които отговарят на публикацията. 
· Организаторът отговаря за това, представените практики да съответстват на конкретни съвети / области от публикациите. Също така, организаторът отговаря за това, презентациите да не съдържат повече от 30 думи на слайд (включително и заглавието) и да наблягат на визуални елементи – снимки, графики, видео клипове, постери, онагледяване на живо с предмети и други.
· Организира логистично събитието
· Изпраща покани и проследява присъствие (чрез присъствен списък)
· Покрива транспортни разходи на участниците (според необходимостта)
· Води събитието
· Осигурява медийно отразяване, при желание
· Документира събитието (чрез отчет и снимки)
Документи за кандидатстване
Документите за заявка на интерес се подават към ТСА на електронна поща kindergarten240@tsa-bulgaria.org минимум един месец преди планираната дата на събитието. ТСА си запазва правото да предлага подобрения в описаните от кандидата цели, формат и програма за събитието.
Всеки кандидат трябва да попълни следните документи:
· Формуляр за кандидатстване (по образец);
· Формуляр за присъединяване към РЕЙН България поне за основния кандидатстващ (само ако не е вече член).
Технически отчет
Техническият отчет съдържа: 
· до половин страница с рефлексия, изводи и самооценка от събитието (свободен стил); 
· документи за споделяне с членовете на РЕЙН (Организаторът подготвя документи за споделяне с членовете на мрежата – това могат да бъдат слайдове от презентации, други раздадени по време на събитието материали, или половин страница обобщение на събитието, която ще бъде споделена на интернет страницата на РЕЙН България – различно от рефлексията, която е вътрешен документ); 
· програма на събитието; 
· присъствен списък; 
· копие от обратни връзки (Формулярът за обратна връзка се предоставя от ТСА); 
· снимки
Приложения:
Приложение 1 – Формуляр за заявка на интерес
Приложение 2 – Линк за регистрация за членство в Мрежа за ранно детско развитие в ромската общност РЕЙН България: https://www.surveymonkey.com/r/BT95865  




ПРИЛОЖЕНИЕ 1 – ФОРМУЛЯР ЗА ЗАЯВКА НА ИНТЕРЕС

	Име на член на РЕЙН България
	

	Населено място и адрес по съдебна регистрация
	

	ЕИК/Булстат
	

	Име и фамилия на лице за контакт – отговорник за събитието
	

	Мобилен телефон и електронна поща на лице за контакт
	

	Име и фамилия на ръководител на организацията (който подписва договор с ТСА). Ако подписва с пълномощно, отбележете.
	

	
	

	В кое населено място искате да организирате полудневно събитие заедно с нас?
	

	На коя дата искате да го проведете?
	

	Какви хора искате да поканите? (моля, не изброявайте имена, а обобщете)
	

	Какви цели си поставяте за събитието? (виж примерни цели по-горе)
	

	Каква програма предлагате за събитието?
	Вижте примерни програми на следващите страници. Приложете предлаганата от вас програма за събитието.

	
	




Примерна програма 1:
	Тема
	Мин
	Говорител

	Откриване и приветствия
	10
	директор на РУО

	Представяне на мрежа РЕЙН
	10
	ТСА

	Представяне на брошура „Как се отразява бедността на децата“
	15
	ТСА

	Илюстриране на съветите от брошурата с добри практики от региона, които противодействат на бедността
· Тук се търси описване на устойчиви конкретни подходи, не на проектни дейности, които нямат реализация след края на проекта. Ежедневните ритуали, колкото и да са малки, са от изключително значение. Насърчаваме представящите да изберат едно единствено нещо и да разкажат за него в детайл: кога го правят, кой го прави, как се прави, какъв е ефекта от него
· Три презентации по 15 минути плюс 10 минути за обобщаване и обсъждане
	55
	директори на ДГ ХХХХХХ 
Модератор: 
ХХХХХХ 

	Кафе пауза
	30
	

	Обсъждане на подходи, които педагозите могат да предприемат в рамките на текущите си дейности
	75
	Модератор:
ХХХХХХ

	Изводи и закриване
	15
	Модератор:
ХХХХХХ



Примерна програма 2: 
Тази програма изисква брошурата да не се раздава предварително, както и стаята да бъде така подредена, че да позволява прегрупиране и творческа работа по маси.
	Тема
	Мин
	Говорител

	Откриване и приветствия
	10
	директор на ДГ

	Представяне на мрежа РЕЙН
	15
	ТСА

	Представяне на брошура „Чуваш ли ме“ за ученето на български език от деца от езикови малцинства 
1. Въведение и инструкции
2. Групата се разделя по двойки и на всяка двойка се дава по едно погрешно схващане от брошурата. Единият участник измисля доводи „за“, другият – „против“ изявлението. В брошурата са разгледани 7 схващания – всяко схващане може да бъде разгледано от две двойки
3. След 10 минути работа по двойки, водещият раздава на всяка двойка отговора и обяснението към съответното изявление от брошурата. Двойките с еднакви изявления се събират и обсъждат за 10 минути отговора от брошурата спрямо своите отговори
4. Всяка маса има по 5 минути да разкаже за това, какво е научила от упражнението и какви допълнителни въпроси има, на които иска да потърси отговори (7 изявления х 3 минути)
5. Обща дискусия, заключения и обобщение

10
	ТСА

	Кафе пауза
	30
	

	Педагогически практики за подкрепа на езиковото развитие на деца от езиковите малцинства
· Въведение и инструкции: Разделете присъстващите на 5 групи. Всяка група получава по една тема, един флипчарт, маркери и други материали за презентиране (които ТСА ще донесе). Темите представляват начините за подкрепа на езиковото развитие на децата.
· Всяка група разглежда поставената им тема и изготвя презентация за практиките, с които децата могат да бъдат подкрепени в тази област. Представените практики включват тези, описани в брошурата и тези, които участниците в групите сами прилагат. При припокриване, участниците илюстрират практиките с конкретни свои примери. Всяка група изготвя постер върху флипчарт, който ще представи пред останалите участници в работилницата.
На този етап на групите им се раздават копия от брошурата
Петте теми са:
· Развитие на речта
· Развитие на речников запас
· Предмети, които затвърждават разбирането
· Положителен тон и даване на надежда
· Показване на уважение и подкрепа за идентичността и културата на децата
· Всяка група има по 5 минути да представи постера и практиките си, като останалите участници имат по 5 минути да задават въпроси.

50
	Водещ: Организатор на събитието

	Изводи и закриване
	10
	Водещ: Организатор на събитието



Примерна програма 3:
	Тема
	Мин
	Говорител

	Откриване и приветствия 
Представяне на мрежа РЕЙН
	10
	директор на ДГ, в която е стажувал ролеви модел

	Защо ролевите модели са важни? Научни изследвания, подкрепящи прилагането на ролеви модели за подкрепа на личностното развитие, особено по отношение на малцинства – презентация 
	15
	ТСА

	Представяне на програма „Млади ромски педагози“
· Цели
· Географско покритие, брой участници, партниращи НПО
· Кратко описание на дейностите
	15
	ТСА

	Беседа с участниците в проект „Млади ромски педагози“ или проект „Ролеви модели в ранна възраст“: стипендианти, учители в ДГ, ментори, НПО
Възможни въпроси към участниците в беседата:
· Каква е твоята роля в тази програма?
· Защо тази програма е важна за теб? Какво ти дава тя?
· За какво мечтаеш? Какво искаш да постигнеш?
· Какво значи за теб да станеш / да бъдеш учител от ромски произход?
· Разкажи ни за някое важно и запомнящо се за теб преживяване, което си имал/а в програмата?
· Какви предизвикателства срещаш? Откъде черпиш сили и подкрепа, за да ги преодолееш?
	40
	Модератор: ХХХХХХ
Участват: ХХХХХХ


	Кафе пауза
	30
	

	Въпроси и отговори: разговор с ТСА и детската градина относно проект „Млади ромски педагози“ или проект „Ролеви модели в ранна възраст“
	20
	Участници в програми за ролеви модели

	Панелна дискусия на тема: Изграждане на човешки капитал в детските градини, работещи в уязвими общности
· Тенденции
· Предизвикателства
· Възможни решения
· Препоръки за местни, регионални и национални политики
	60
	Модератор: ХХХХХХ
Участват: ХХХХХХ


	Изводи и закриване
	10
	Водещ: Организатор на събитието



Примерна програма 4:
	Тема
	Мин
	Говорител

	Откриване и приветствия
	10
	директор на РУО

	Представяне на мрежа РЕЙН
	10
	ТСА

	Представяне на брошура „Кътче за родители“
	60
	ТСА

	Кафе пауза
	30
	

	Илюстриране на съветите от брошурата с практики от региона, които развиват успешни партньорства с родителите
· Тук се търси описване на устойчиви конкретни подходи, не на проектни дейности, които нямат реализация след края на проекта. Ежедневните ритуали, колкото и да са малки, са от изключително значение. Насърчаваме представящите да изберат едно единствено нещо и да разкажат за него в детайл: кога го правят, кой го прави, как се прави, какъв е ефекта от него
· Три презентации: 15 минути представяне плюс 10 минути за дискусия
	75
	директори на ДГ ХХХХХХ 
Модератор: 
ХХХХХХ 

	Изводи и закриване
	15
	Модератор:
ХХХХХХ




Други идеи, които можете да ползвате за съставяне на програмата:
Базар на сътрудничеството
1. Кратки представяния от членове на РЕЙН, търсещи сътрудничества или имащи иновативни / ефективни практики, които искат да разпространят – 30 минути – организатора уговаря предварително, ТСА може да помогне при нужда
2. Обявяване на базара на сътрудничеството – 5 минути – организатора 
3. Базар на сътрудничеството: всяка организация или ДГ, която представи дейността си преди кафе паузата, получава една маса в залата, на която да покаже дейността си (брошури, клипчета, книжки и наръчници, пособия, играчки, снимки…); останалите гости свободно се движат от маса на маса и обсъждат възможни сътрудничества – 70 минути
4. Обсъждане на резултатите от базара (представяне по маси и свободни изказвания) и закриване – 20 минути – води организатора
Обсъждане на местни и регионални политики
Примери на политики, които можете да предложите за обсъждане:
· Областни стратегии, съответстващи на национални стратегии в областта на образованието и здравето на деца от уязвими общности на възраст 2-7 години.
· Национална рамка за качество в ОГРДВ, обсъждане на регионален план за прилагане и предизвикателства.
· Местни политики за осигуряване на пълен обхват и редовно посещаване на децата в детска градина, например свързани с разстояния до детската градина и транспортиране на деца в ранна възраст, или свързани с предоставянето на услуги за 2-годишни деца.
· Местни политики за подсигуряване на приемственост на усилията между детската градина и началното училище, например свързани с установяване на унифицирани очаквания за развитието на уменията на децата или свързани с включването на родителите в учебния процес.

